**Tată**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tată

…

S-au dus vrenurile-acelea când omul era bun și bland,

Când răul nu umbla prin lume și nici omului prin gând,

S-au pierdut vremurile-n care planeta vorbea cu noi,

Când nu erau nelegiuiri și nu se-auzise de război!

…

Pe-atunci omul primea totul, era suficient a cere,

Pământu-i dăruia de toate, grâne, fructe, lapte, miere,

Omul se gândea la stele, la cerul cu tainele sale,

Arme nu erau în lume, nu existau țări, hotare!

…

Nu exista nicio rușine, omul n-avea ce să-ascundă,

Pământul era generos și avea o climă blândă,

Nu exista nici lăcomie și nici lipsă de măsură,

Pământul era un Paradis pentru oricare făptură!

…

Omul era minunat și-avea lumină în privire,

Iar pentru orice ființă omul nutrea numai iubire

Omul trăia mult atunci, nimic nu-i părea prea greu,

Iar când nu avea răspunsuri, îl întreba pe Dumnezeu!

…

Așa era în vremea-aceea, vremea timpului de aur,

Când virtutea bunătății era cel mai sfânt tezaur,

Când răul a pătruns în lume a adus cu sine moartea

Și astfel în lumea noastră azi domnește nedreptatea!

…

Când omul s-a rătăcit de starea aceea de bine,

El, fugind de Dumnezeu s-a pierdut de fapt de sine,

Iar azi, în vâltoarea vieții, când simte că-i este greu,

Omul nu poate-nțelege că lângă el, e Dumnezeu!

…

Astăzi răul e o fiară ce stăpânește-această lume,

Omul, o ființă goală ce-aleargă după renume,

Nu mai e nicio speranță pentru-acel sublim trecut,

Poate doar Apocalipsa să ne mai dea un început!

…

Noi am mai avut o șansă însă n-am putut-o duce,

Când pe însuși Dumnezeu L-am răstignit atunci pe cruce

De atunci, această lume nicio speranță nu mai are,

Căci Paradisul de atunci s-a mutat în fiecare!

…

Ca și-atunci și astăzi încă Dumnezeu e-al tuturor

Și pentru-ntreaga omenire, Supremul Judecător,

Iar când viața ne lovește și simțim că suntem goi,

Să nu uităm nicio clipă că Dumnezeu este in noi!

…

Și dacă ne este dor de acea lume minunată,

Când răul nu exista și nu stăpânea pământul,

Să nu uităm că pentru noi aici s-a născut Cuvântul

Și El ne-a spus că tuturor, Dumnezeu ne este Tată!